Martfű Város Önkormányzata 
Képviselő-testületének

…./2013.(III..) 
Önkormányzati rendelete
a lakóépületek felújításához nyújtandó támogatásról

Martfű Város Önkormányzatának Képviselő-testülete Magyarország Alaptörvényének 32. cikk (2) bekezdésében meghatározott jogalkotói hatáskörében, az Alaptörvény 32. cikk (1) bekezdés I.) pontjában meghatározott feladatkörében eljárva a következőket rendeli:

I. Általános rendelkezések

1. §

E rendeletben foglalt támogatás célja, hogy Martfű Város Önkormányzatának Képviselő-testülete ösztönözze a Martfű város közigazgatási területén lévő lakóingatlanok energiatakarékos felújítását, a város Fenntartható Energetikai Akciótervének megvalósítását. 

2. §

A rendelet hatálya kiterjed Martfű város közigazgatási területén lévő, 1992. július 1. napja előtt kiadott építési engedély alapján épült természetes személy tulajdonában lévő családi házra, illetve társasházakra, lakásszövetkezeti tulajdonban lévő épületekre, és azok tulajdonosaira.
3. §

E rendelet alkalmazásában:

1. energia megtakarítást eredményező beruházás/felújítás (a továbbiakban: beruházás/felújítás): olyan, az ingatlan egészére, illetőleg egy vagy több főszerkezetére kiterjedő energia megtakarítást eredményező munkák, amelyek az eredeti műszaki állapotot – megközelítően vagy teljesen – visszaállítják, illetőleg a használhatóságot, üzembiztonságot az egyes szerkezetek kicserélésével vagy az eredetitől eltérő kialakításával növelik.

2. lakásszövetkezet: a lakásszövetkezetekről szóló törvény alapján működő, lakóépületek építésére és fenntartására létrejött gazdálkodó szervezet.

3. társasház: a társasházakról szóló törvényben meghatározott társasház tulajdonostársainak közössége.

II. A támogatás formája, feltételei

4. §

(1) Martfű Város Önkormányzata kamatmentes, visszatérítendő, illetve részben vissza nem térítendő támogatást nyújt a lakóépületek alábbi, energia megtakarítást eredményező beruházásához, felújításához

a) utólagos hőszigetelési munkák

aa)
homlokzatok hőszigetelése

ab)
külső végfalak hőszigetelése

ac)

lapos tető esetében hő- és vízszigetelés, magas tetőnél utolsó fűtött lakószint feletti födém hőszigetelése, amennyiben azt az épület homlokzati hőszigetelésével együtt végzik
ad)

első fűtött lakószint alatti födém szigetelése, amennyiben az első fűtött lakószint alatti födém fűtetlen helyiségekkel (pl. pince, garázs) érintkezik, és azt az épület homlokzati hőszigetelésével együtt valósítják meg
ae)
társasházi lépcsőházakban, közös helyiségekben nyílászáró szigetelése, cseréje

af)

családi házak lakhatást szolgáló épületének nyílászáró cseréje, amennyiben azt az épület homlokzat szigetelésével együtt végzik.

b) megújuló energiafelhasználás növelése, a hagyományos energiahordozók megújuló energiaforrásokkal való helyettesítése hőszigetelt épületekben
ba)
napkollektorok (meleg víz termelésre) telepítése

bb)
napelemek (áramtermelésre) telepítése

c.) Hazai és Európai Uniós pályázatokhoz szükséges önerő biztosításához, e rendeletben foglalt pályázati eljáráson kívül, a Képviselő-testülethez benyújtott kérelemre, a Képviselő-testület egyedi döntése alapján.
(2) Társasházi, lakásszövetkezeti tulajdonban lévő lakóépületek esetében az (1) bekezdés a.) pontban foglalt munkák csak a teljes épületre, vagy dilatációval határolt épületrészere vonatkozóan és egységesen készülhetnek. 

(3) A beruházások és felújítások során feltétel a városképi szempontból egységes külső megjelenés, illetve az önkormányzat értékvédelmi szempontjainak figyelembe vétele. 

Homlokzati hőszigetelés esetén a felújítási terveket Martfű Város Főépítészének előzetesen jóvá kell hagynia, mely az Önkormányzat rendezési tervének és Helyi Építési Szabályzatának való megfelelést igazolja. 

5. §

Nem nyújtható támogatás annak

a) akinek Martfű Város Önkormányzatával szemben bármilyen tartozása van,

b) aki a támogatás igénybevételére vonatkozó pályázati dokumentációban valótlan adatot, tényt közöl,

c) aki a hiánypótlási kötelezettségének határidőben nem tesz eleget,

d) aki a beruházási/felújítási munkákat a pályázat benyújtása előtt megkezdte,

e) aki a támogatási szerződést nem köti meg. 

6. §

(1) A támogatás összege a beruházásra/felújításra vonatkozó költség 50 %-a, de

a) családi ház esetében legfeljebb 500.000,- Ft

b) 1-4 lakásos lakóépület esetében legfeljebb  400.000,- Ft/lakás

c) 5 lakás feletti lakóépület esetében legfeljebb 350.000,- Ft/lakás,
(2) A rendelet 4. §-ában foglalt beruházási/felújítási munkák közül egy pályázatban több cél megvalósítása is támogatható, de a támogatási összeg ebben az esetben sem haladhatja meg az (1) bekezdésben meghatározott mértéket. 

(3) Támogatás épületenként négyévente egy alkalommal nyújtható.

(4) A pályázat szerinti beruházás ugyanazon munkálatainak elvégzéséhez csak egy alkalommal lehet támogatást igénybe venni. A pályázónak a pályázat benyújtásakor nyilatkoznia kell a korábban e rendelet szerint igénybe vett támogatási összegről és támogatási célról. 

III. Pályázati eljárás
7. §

(1) A támogatási keret éves összegét Martfű Város Önkormányzatának Képviselő-testülete a költségvetéséről szóló rendeletében állapítja meg, melynek forrása a bérlakások értékesítéséből származó bevételekre elkülönített alap. A Képviselő-testület az építményadó terhére is különíthet el keretet e rendeletben foglalt támogatás céljára. 

(2) A Képviselő-testület minden év március 30 napjáig pályázatot hirdet a rendeletben foglalt beruházási/felújítási munkák támogatása érdekében. A pályázati kiírás tervezetét e rendelet 1. számú melléklete tartalmazza.
A pályázati felhívást a város honlapján és a városi újságban közzé kell tenni. 

(3) Pályázatot nyújthatnak be családi ház természetes személy tulajdonosai, lakásszövetkezet, valamint azok a társasházak, melyek felújítási alapképzési kötelezettségüknek eleget tesznek. 

(4) A pályázatot a pályázati felhívás mellékletét képező pályázati adatlapon kell benyújtani, melyhez csatolni kell az alábbi dokumentumokat:

a) a tervezett beruházás/felújítás műszaki dokumentumait (tervek, engedélyek)

b) az ingatlan tulajdoni lap másolatát

c) nyilatkozatot a korábban e rendelet szerint igénybe vett támogatási összegről és támogatási célról

d) nyilatkozatot e rendelet 5. § a) és d) pontjában foglaltakról
e) nyilatkozatot a közpénzekből nyújtott támogatások átláthatóságáról szóló 2007. évi CLXXXI. törvény szerinti összeférhetetlenség, illetve érintettség fennállásáról, vagy hiányáról, valamint érintettség fennállása esetén e törvény 8. § (1) bekezdése szerinti közzétételi kérelmet

f) a tervezett beruházás/felújítás költségvetését

g) a tervezett beruházás/felújítás kivitelezésére kötött vállalkozási szerződést

h) a beruházás/felújítás megvalósításához szükséges pénzügyi fedezet rendelkezésre állását bizonyító dokumentumokat (számlapénzről pénzintézeti igazolás, banki hiteligérvény vagy hitelszerződés, társasházak, lakásszövetkezet esetén közgyűlési határozat, nyilatkozatok a tulajdonosi hozzájárulásról)

i) homlokzat szigetelés esetén a Városi Főépítész hozzájáruló nyilatkozatát. 

(5) A pályázatot a pályázati felhívásban megjelölt időpontban és módon kell benyújtani. 

(6) A támogatás szempontjából elismerhető beruházási/felújítási költség tartalmazhatja a fejlesztés tervezési és engedélyeztetési költségeit, a lebonyolítás és a beruházás, valamint a műszaki ellenőrzés költségeit, illetve az Áfa-t.

8. §

A pályázat elbírálása

(1) A benyújtott pályázatok értékelését Martfű Város Önkormányzata Képviselő-testületének Pénzügyi, Ügyrendi és Városfejlesztési Bizottsága végzi. 

(2) A hiányosan benyújtott pályázatok esetén a beérkezéstől számított 8 napon belül 15 napos teljesítési határidő közlésével hiánypótlási kötelezettséget kell előírni.

(3) A hiánytalan tartalommal benyújtott pályázatokat az (1) bekezdésben foglalt bizottság 30 napon belül értékeli, melyről jegyzőkönyvet készít. 

(4) Az értékelés alapján a támogatás odaítéléséről és annak mértékéről a polgármester dönt. 

(5) A benyújtott pályázatok elbírálásáról a pályázót a döntést követő 8 napon belül értesíteni kell.

(6) Az önkormányzati támogatásra a támogatottal támogatási szerződést kell kötni. A támogatási szerződés mintát e rendelet 2. számú melléklete tartalmazza.

(7) A (6) bekezdésben foglalt szerződést az önkormányzat nevében a polgármester írja alá.
(8) Az önkormányzati támogatást a folyósítást követően, egy éven belül kell felhasználni.

9. §

A támogatás folyósítása, a felhasználás ellenőrzése

(1) A támogatás folyósítása a kivitelezésre kötött szerződés szerinti munkák teljes körű elvégzésének ellenőrzését követően, utólag, a támogatott munkákra vonatkozó számlák alapján, a kivitelezésre kötött szerződésben megjelölt kivitelező számlájára történik. 

(2) Martfű Város Önkormányzata Képviselő-testületének Pénzügyi, Ügyrendi és Városfejlesztési Bizottsága az (1) bekezdésben foglalt folyósítás előtt köteles – szakértő bevonásával – ellenőrzést tartani a helyszínen. Az ellenőrzés megállapításait jegyzőkönyvbe kell foglalni. 

(3) Amennyiben a pályázatban szereplőtől eltérő, pótlólagos költségek merülnek fel a kivitelezés során, annak megfizetésére a támogatott köteles, az nem növeli az önkormányzati támogatás összegét. 

(4) Ha a beruházás/felújítás költségei a támogatásban részesített pályázatban megjelölt költségeknél alacsonyabbak, az önkormányzati támogatás összege ezzel arányosan csökken. 

(5) Amennyiben az ellenőrzés során megállapításra kerül, hogy a pályázatban foglalt munkák elvégzése maradéktalanul megtörtént, a támogatás az ellenőrzést követő 15 napon kerül folyósításra az (1) bekezdésben foglalt számlára. 

(6) Az (1) bekezdésben foglalt kötelező ellenőrzésen kívül a Pénzügyi, Ügyrendi és Városfejlesztési Bizottság, az általa felkért szakértő, és a Városi Főépítész bármikor tarthat ellenőrzést. 

(7) Az ellenőrzés során a támogatott köteles az ellenőrzést tűrni, és az ellenőrzéshez szükséges dokumentumokat rendelkezésre bocsátani. 
10. §

A támogatás visszafizetése, biztosítékok

(1) A támogatást a folyósítást követő hónaptól, havi részletekben, kamatmentesen, minden hónap 15. napjáig kell teljesíteni. 

(2) A visszafizetést legfeljebb 48 hónapon belül a támogatási szerződésben megjelölt önkormányzati bankszámlára kell teljesíteni úgy, hogy a havi törlesztő részlet összege 5.000,- Ft-nál kevesebb nem lehet. 
(3) Az önkormányzati támogatás mértékéig a visszafizetési kötelezettség fennálltáig az érintett ingatlanra jelzálogjogot, biztosítására elidegenítési és terhelési tilalmat kell az ingatlan-nyilvántartásba bejegyeztetni. 

(4) Az önkormányzati támogatásra vonatkozó támogatási szerződés megkötését, annak módosítását, a támogatást biztosító kötelezettségek bejegyeztetését, a támogatás folyósítását, a törlesztési kötelezettségek figyelemmel kísérését a Martfűi Polgármesteri Hivatal Pénzügyi és Adóügyi Irodája végzi. 

(5) A fennálló tartozás egy összegben a Ptk. szabályai szerint számított kamataival együtt esedékessé válik és azt 30 napon belül vissza kell fizetni, ha a támogatott

a) a támogatáshoz valótlan adatok, tények közlésével, elhallgatásával, vagy más megtévesztő módon jutott,

b) a támogatás törlesztési kötelezettségét felszólításra három egymást követő hónapban sem teljesíti,

c) a támogatással érintett ingatlant elidegeníti, elcseréli, elajándékozza.
(6) Kérelemre, méltányosságból Martfű Város Polgármestere a támogatás törlesztésére halasztást adhat, ha a támogatott anyagi körülményeiben olyan változás áll be, hogy a törlesztő részlet megfizetése létfenntartását veszélyeztetné. 

Fizetési halasztásra a törlesztési időtartamon belül egy alkalommal kerülhet sor és legfeljebb egy évre szólhat. 

IV.

Záró rendelkezések

11. §

A rendelet kihirdetését követő napon lép hatályba.

